ມຽນມາສັ່ງໃຫ້ໂຈະ ໂຄງການ ສ້າງເຂື່ອນ ຂອງຈີນ
ປະທານາທິບໍດີມຽນມາ ສັ່ງໃຫ້ໂຈະ ການສ້າງເຂື່ອນໄຟຟ້ານໍ້າຕົກ ທີ່ໄດ້ຮັບ ການສະໜັບສະໜຸນ ຈາກຈີນ.
ປະທານາທິບໍດີມຽນມາກ່າວໃນວັນສຸກມື້ນີ້ວ່າ ການສ້າງເຂື່ອນໄຟຟ້າພະລັງນໍ້າ ທີ່ໄດ້ຮັບ ການສະໜັບສະໜຸນຈາກຈີນນັ້ນຈະຖືກໂຈະເປັນການຊົ່ວຄາວ ໃນບັນທຶກສະບັບນຶ່ງທີ່ອ່ານຕໍ່ສະພາແຫ່ງຊາດນັ້ນປະທານາທິບໍດີ Thein Sein ເວົ້າວ່າ ເຂື່ອນ Myitsone ຊຶ່ງເປັນໂຄງການໄຟຟ້າພະລັງນໍ້າທີ່ໃຫຍ່ທີ່ສຸດຂອງມຽນມານັ້ນ ຈະ ຖືກໂຈະໄວ້ໃນສະໄໝລັດຖະບານຂອງທ່ານ ການປະກາດທີ່ວ່ານີ້ ເປັນການສະແດງອອກຊຶ່ງທ່າທີທີ່ບໍ່ຄ່ອຍໄດ້ເຫັນກັນຕໍ່ກຸ່ມອະນຸລັກ ສະພາບແວດລ້ອມແລະຂະບວນການນິຍົມປະຊາທິປະໄຕຂອງຝ່າຍຄ້ານມຽນມາ ຜູ້ນຳພັກຝ່າຍຄ້ານຂອງມຽນມາ ທ່ານນາງອອງຊານຊູຈີ ກ່າວວ່າ ເຂື່ອນທີ່ຕັ້ງຢູ່ ໃນລັດ Kachin ດັ່ງກ່າວນີ້ຈະບັງຄັບໃຫ້ມີການຍົກຍ້າຍພວກຊາວບ້ານຫຼາຍໆພັນຄົນແລະເປັນ ໄພຂົ່ມຂູ່ຕໍ່ລະບົບນິເວດຂອງແມ່ນໍ້າອີຣະວະດີ